(vovworld)- ໃນສະພາບການຫວຽດນາມ ຍູ້ແຮງການສ້າງໂຄງປະກອບພື້ນຖານເສດຖະກິດຄືນໃຫມ່, ເລື່ອງປ່ຽນໃຫມ່ນະໂຍບາຍ, ວິທີດຶງດູດເງິນລົງທຶນໂດຍກົງຂອງຕ່າງປະເທດ(ຫລື FDI) ພວມແມ່ນຄຳຮຽກຮ້ອງຕ້ອງການຈຳເປັນທີ່ສຸດ. ວຽກງານນີ້ ພວມໄດ້ຮັບການປະຕິບັດຢ່າງຄົບຊຸດ, ຕັ້ງຫນ້າ ນັບທັງຂັ້ນສູນກາງ ແລະ ທ້ອງຖິ່ນ. ການກຳນົດທິດດຶງດູດທຶນ FDI ໃນໄລຍະຈະມາເຖິງ ມີຈຸດທີ່ແຕກຕ່າງກັນຫລາຍເມື່ອທຽບໃສ່ກ່ອນນີ້ ນັ້ນແມ່ນ ບໍ່ແມ່ນ ຈຳນວນເງິນລົງທຶນ ຈະດຶງດູດໄດ້ເທົ່າໃດ ຫາກແມ່ນຄຸນນະພາບ,ຂົງເຂດການລົງທຶນ, ຄວາມສາມາດປ່ອຍ ເງິນລົງທຶນ.
ດຶງດູດບັນດາໂຄງການ FDI ມີການຄັດເລືອກ.
ຕາມທ່ານ ຫງວຽນວັນຈູງ, ຮອງລັດຖະມົນຕີກະຊວງແຜນການ ແລະ ການລົງທຶນຫວຽດນາມແລ້ວ, ປະຈຸບັນ, ຫວຽດນາມ ດຶງດູດທຶນ FDI ມີການຄັດເລືອກ ຕາມທິດເໝາະສົມກັບໄລຍະພັດທະນາໃຫມ່ກວ່າ. ລະອຽດ, ຫວຽດນາມ ສຸມໃສ່ດຶງດູດບັນດາໂຄງການບໍ່ກໍ່ມົນລະພິດເຖິງສິ່ງແວດລ້ອມ, ມີຄຸນນະພາບເຕັກໂນໂລຊີສູງ, ນຳໃຊ້ພະລັງງານ, ຊັບພະຍາກອນ ຫນ້ອຍ ແລະ ຄຸນນະພາບແຫລ່ງຊັບພະຍາກອນມະນຸດຖືກເພີ່ມຂຶ້ນ. ພ້ອມກັນນັ້ນ ຫວຽດນາມ ກໍສຸມໃສ່ດຶງດູດບັນດາໂຄງການໃຫຍ່,ມີລະດັບແຜ່ຂະຫຍາຍເພື່ອດຶງດູດບັນດາໂຄງການລົງທຶນອື່ນ.
ພ້ອມກັນນັ້ນ, ຫວຽດນາມ ກໍເພີ່ມທະວີສົ່ງເສີມການຮ່ວມສຳພັນລະຫວ່າງບັນດາບໍລິສັດຕ່າງປະເທດ ກັບບັນດາວິສາຫະກິດພາຍໃນປະເທດໃນບັນດາຂົງເຂດ, ຂະແຫນງອາຊີບ, ໂຄງການລະອຽດ ເພື່ອສ້າງການແຜ່ຂະຫຍາຍຢ່າງຕັ້ງຫນ້າກັບພື້ນຖານເສດຖະກິດ. ທ່ານ ຫງວຽນວັນຕວານ, ຮອງປະທານສະຫະສະມາຄົມວິສາຫະກິດມີເງິນລົງທຶນຂອງຕ່າງປະເທດໃຫ້ຮູ້ວ່າ:
“ວິສາຫະກິດຫວຽດນາມ ສ່ວນຫລາຍ ສະຫນອງພຽງເຄື່ອງອາໄລ່, ວັດຖຸດິບ. ຕາມການສຳຫລວດຂອງພວກຂ້າພະເຈົ້າແລ້ວ, ບັນດາວິສາຫະກິດຕ່າງປະເທດ ຢາກມີອຸດສາຫະກຳສຳຮອງຢູ່ຫວຽດນາມ . ຄຽງຄູ່ກັນນັ້ນ, ອົງການຄຸ້ມຄອງລັດ ຕ້ອງມີນະໂຍບາຍບຸລິມະສິດ ແລະ ບຸກທະລຸ, ຊ້ຳບໍ່ຫນຳ ລັດວິສາຫະກິດຄວນເຂົ້າຮ່ວມວິວັດການຮ່ວມສຳພັນນີ້.”
ຜັນຂະຫຍາຍບັນດາມາດຕະການຈາກສູນກາງລົງຮອດທ້ອງຖິ່ນຢ່າງຄົບຊຸດ
ນັບແຕ່ໄລຍະ 6 ເດືອນທ້າຍປີ 2013, ລັດຖະບານຫວຽດນາມ ໄດ້ປະກາດໃຊ້ມະຕິກ່ຽວກັບການກຳນົດທິດຍົກສູງປະສິດທິຜົນການດຶງດູດ, ນຳໃຊ້ ແລະ ຄຸ້ມຄອງການລົງທຶນໂດຍກົງຂອງຕ່າງປະເທດໃນໄລຍະຈະມາເຖິງ. ບົນຈິດໃຈນັ້ນ, ກະຊວງແຜນການ ແລະ ການລົງທຶນ ຜັນຂະຫຍາຍບັນດາມາດຕະການປັບປຸງກອບກົດໝາຍກ່ຽວກັບ FDI ໃຫ້ສົມບູນແບບ, ໃນນັ້ນ ຈຸດສຸມແມ່ນປັບປຸງກົດໝາຍວ່າດ້ວຍວິສາຫະກິດ, ພິຈາລະນາກົນໄກແບ່ງຂັ້ນໃນການດຶງດູດ ແລະ ຄຸ້ມຄອງ FDI, ພິຈາລະນາການເຄື່ອນໄຫວສົ່ງເສີມການລົງທຶນຄືນໃຫມ່. ນອກນັ້ນ ຫວຽດນາມ ກໍສຸມທຸກ ແຫລ່ງກຳລັງເພື່ອສາມາດດຶງດູດບັນດາໂຄງການໃຫຍ່. ທ່ານ ຫງວຽນວັນຈູງ, ຮອງລັດຖະມົນຕີກະຊວງແຜນການ ແລະ ການລົງທຶນໃຫ້ຮູ້ວ່າ:
“ຢູ່ຂັ້ນສູນກາງ ແລະ ທ້ອງຖິ່ນ ໄດ້ມີການປ່ຽນແປງລະບຽບການຕາມລຳດັບ ເພື່ອໃຫ້ນັກລົງທຶນສຳພັດກັບເອກະສານນິຕິກຳ, ຫນັງສືອະນຸຍາດລົງທຶນ. ສະພາແຫ່ງຊາດ ກໍໄດ້ຮັບຮອງເອົາກົດໝາຍວ່າດ້ວຍອາກອນລາຍຮັບວິສາຫະກິດ, ໃນນັ້ນ ສົ່ງເສີມໂຄງການລົງທຶນ. ທີສອງ, ນັບແຕ່ວັນທີ 1/1/2014 ເປັນຕົ້ນໄປ, ອາກອນວິສາຫະກິດກໍຫລຸດລົງ. ກອ່ນນີ້ ມີແຕ່ໃຫ້ບຸລິມະສິດໂຄງການລົງທຶນເຂົ້າເຂດເສດຖະກິດເທົ່ານັ້ນ, ປະຈຸບັນ ສະພາແຫ່ງຊາດອະນຸຍາດສົ່ງເສີມໂຄງການລົງທຶນເຂົ້າເຂດອຸດສາຫະກຳ. ສ່ົງເສີມໂຄງການມີນຳໃຊ້ເຕັກໂນໂລຊີສູງ, ບໍ່ກໍ່ມົນລະພິດເຖິງສິ່ງແວດລ້ອມ, ນຳໃຊ້ພະລັງງານ,ເນື້ອ ທີ່ດິນຫນ້ອຍ, ເພື່ອຮັບປະກັນຄວາມກົມກຽວໃນການພັດທະນາ.”
ໃນຂະນະນັ້ນ, ບັນດາທ້ອງຖິ່ນກໍຕັ້ງຫນ້າ, ເປັນເຈົ້າການປ່ຽນແປງວິທີດຶງດູດທຶນ FDI. ຢູ່ ແຂວງ ຮ່ານາມ, ການນຳແຂວງ ໝັ້ນໝາຍບໍ່ປະໃຫ້ເກີດສະພາບຂາດໄຟຟ້າຢ່າງລຽນຕິດໃນ 24 ຊົ່ງໂມງ. ນອກນັ້ນ ແຂວງ ຮ່ານາມ ຍັງສະຫງວນເນື້ອທີ່ດິນສ່ວນຫນຶ່ງ ເພື່ອໃຫ້ວິສາຫະກິດແຫ່ງໃດມີຄວາມຕ້ອງການກໍ່ສ້າງເຮືອນຢູ່ໃຫ້ແກ່ກຳມະກອນ, ພ້ອມທັງຫລຸດຜ່ອນເວລາ, ຫັນລະບຽບການບໍລິຫານໃນການອອກຫນັງສືອະນຸຍາດລົງທຶນໃຫ້ງ່າຍດາຍກວ່າ. ສ່ວນຢູ່ ແຂວງ ບີ່ງເຢືອງ, ຊື່ງແມ່ນທ້ອງຖິ່ນນຳຫນ້າທົ່ວປະເທດໃນການດຶງດູດທຶນ FDI ໃນໄຕມາດທີ 1/2014 ກໍສົ່ງເສີມບັນດາກຸ່ມບໍລິສັດ, ບັນດາວິສາຫະກິດ ໃນຂົງເຂດອຸດສາຫະກຳສູງ. ທ່ານ ມາຍຮຸ່ງຢູງ, ຫົວຫນ້າພະແນກແຜນການ ແລະ ການລົງທຶນ ແຂວງ ບີ່ງເຢືອງ ໃຫ້ຮູ້ວ່າ:
“ເລື່ອງຈຳກັດການລົງທຶນຢູ່ນອກເຂດອຸດສາຫະກຳກໍສົ່ງຜົນສະທ້ອນເຖິງບັນດາໂຄງການລົງທຶນທີ່ກໍ່ມົນລະພິດເຖິງສິ່ງແວດລ້ອມ, ນຳໃຊ້ຄົນງານຫລາຍ. ເຖິງຢ່າງໃດກໍຕາມ, ທາງແຂວງກໍສ່ົງເສີມ ແລະ ສະຫນັບສະຫນູນບັນດານັກລົງທຶນນຳໃຊ້ເຕັກໂນໂລຊີສະອາດລົງທຶນຢູ່ນອກເຂດອຸດສາຫະກຳ, ເປັນຕົ້ນແມ່ນບັນດາເມືອງຢູ່ທາງທິດເຫນືອ, ສ່ວນຢູ່ທາງທິດໃຕ້ ຍັງສືບຕໍ່ບຸລິມະສິດພັດທະນາບໍລິການ. ”
ປີ 2013, ການດຶງດູດເງິນລົງທຶນໂດຍກົງຂອງຕ່າງປະເທດໄດ້ຮັບຖືວ່າແມ່ນຈຸດພົ້ນເດັ່ນຂອງພື້ນຖານເສດຖະກິດຫວຽດນາມ ເມື່ອທຶນ FDI ໄດ້ລື່ນກາຍລະດັບ 20 ຕື້ USD. ປີ 2014, ດ້ວຍການປ່ຽນແປງຫລາຍຢ່າງໃນການດຶງດູດທຶນ FDI, ແຫລ່ງທຶນນີ້ ຈະປະກອບສ່ວນຢ່າງມີປະສິດທິຜົນກວ່າໃຫ້ແກ່ການພັດທະນາເສດຖະກິດຫວຽດນາມ.